РЕШЕНИЕ НА КОМИСИЯТА
от 12 ноември 2007 година
за приемане съгласно Директива 92/43/ЕИО на Съвета на първи актуализиран списък с обекти от значение за Общността в Атлантическия биогеографски район
(нотифицирано под номер С(2007) 5396)
(2008/23/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Атлантическият биогеографски регион, споменат в член 1, буква в), iii) от Директива 92/43/ЕИО, обхваща териториите на Ирландия, Нидерландия и Обединеното кралство, както и части от Белгия, Дания, Франция, Германия, Португалия и Испания, както е обозначено на биогеографската карта, одобрена на 25 април 2005 г. от комитета, създаден по силата на член 20 от тази директива, наричан по-долу „Комитет за местообитанията“.
(2)
Необходимо е в контекста на започналия от 1995 г. процес да се отбележи по-нататъшен напредък по отношение на реалното изграждане на мрежата „Натура 2000“, която е съществен елемент от опазването на биологичното разнобразие в Общността.
(3)
С Решение 2004/813/ЕО на Комисията (2) беше одобрен първоначален списък с местообитанията от значение за Общността в Атлантическия биогеографски регион по смисъла на Директива 92/43/ЕИО. Въз основа на член 4, параграф 4 и член 6, параграф 1 от Директива 92/43/ЕИО засегнатата държава-членка обозначава местообитанията, включени в списъка с местообитания от значение за Общността в Атлантическия биогеографски регион като специални области на защита, колкото се може по-бързо, най-късно в рамките на шест години, като установява приоритети за защита и необходимите мерки за защита.
(4)
В контекста на динамично приспособяване на мрежата „Натура 2000“ списъците на местообитанията от значение за Общността се преразглеждат. Следователно е необходима актуализация на този първоначален списък.
(5)
От една страна, актуализацията на първоначалния списък на местообитания от значение за Общността в Атлантическия биогеографски регион е необходима, за да се включат допълнителни местообитания, които са предложени в периода от 2004 г. до момента от държавите-членки като местообитания от значение за Общността в Атлантическия биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, трябва да се изпълнят колкото се може по-бързо и в рамките на най-много шест години от приемането на първия актуализиран списък на местообитания от значение за Общността за Атлантическия биогеографски регион.
(6)
От друга страна, актуализацията на първоначалния списък на местообитания от значение за Общността в Атлантическия биогеографски регион е необходима, за да бъдат отразени каквито и да било промени в информацията, свързана с местообитанията, представена от държавите-членки след одобряването на списъка на Общността. В този смисъл първият актуализиран списък на местообитанията от значение за Общността в Атлантическия биогеографски регион представлява консолидирана версия на първоначалния списък на местообитания от значение за Общността в Атлантическия биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, трябва да се изпълнят колкото се може по-бързо и в рамките най-много на шест години от приемането на първоначалния списък на местообитания от значение за Общността в Атлантическия биогеографски регион.
(7)
По отношение на Атлантическия биогеографски регион списъците с предложените местообитания от значение за Общността по смисъла на член 1 от Директива 92/43/ЕИО са предадени на Комисията в периода между март 2002 г. и септември 2006 г. от засегнатите държави-членки, в съответствие с член 4, параграф 1 от директивата.
(8)
Списъците на предложените обекти са придружени от данни за всеки обект, представени във формуляра, изготвен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (3).
(9)
Тази информация включва най-новия окончателен вариант на карта на обекта, изпратена от заинтересованата държава-членка, наименованието му, неговото местонахождение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(10)
Въз основа на проектосписъка, изготвен от Комисията в съгласие с всяка от заинтересованите държави-членки, който определя също така обектите с типове приоритетни естествени местообитания или с приоритетни видове, следва да се одобри първи актуализиран списък на обектите, които са избрани като обекти от значение за Общността в Атлантическия биогеографски регион.
(11)
Познанието за съществуването и разпространението на видовете и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на обекти на общностно равнище са направени, като е използвана най-добрата налична към настоящия момент информация.
(12)
Някои държави-членки обаче не са предложили достатъчно местообитания, за да изпълнят изискванията на Директива 92/43/ЕИО за някои типове местообитания и видове. За тези видове и типове местообитания следователно не може да се направи изводът, че мрежата е завършена. Като се има предвид обаче времето, необходмо за получаване на информацията и за постигане на споразумение с държавите-членки, Комисията смята, че трябва да приеме първи актуализиран списък на местообитанията, който ще трябва да бъде преразглеждан в съответствие с разпоредбите на член 4 от Директива 92/43/ЕИО.
(13)
Тъй като знанията за съществуването и разпространението на типовете естествени местообитания от приложение I и на видовете от приложение II към Директива 92/43/ЕО, които се срещат както в морските териториални води, така и в морски води под национална юрисдикция отвъд териториалните води, продължават да са непълни, не може да се заключи дали за тях мрежата е завършена или незавършена. Списъкът, ако е необходимо, трябва да бъде преразгледан за различните типове местообитания и видове в съответствие с разпоредбите на член 4 от Директива 92/43/ЕИО.
(14)
В интерес на яснотата и прозрачността Решение 2004/813/ЕО трябва да бъде заменено.
(15)
Предвидените в настоящото решение мерки са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Първият актуализиран списък на местообитания от значение за Общността в Атлантическия биогеографски регион е изложен в приложението към настоящото решение в съответствие с член 4, параграф 2, трета алинея от Директива 92/43/ЕИО.
Член 2
Решение 2004/813/ЕО се отменя.
Член 3
Адресати на настоящото решение са държавите-членки.
Съставено в Брюксел на 12 ноември 2007 година.